和牛相公溪醉歌見寄
作者：劉禹錫
朝代：唐

paragraphs: 脫屣將相守沖謙，唯於山水獨不廉。
枕伊背洛得勝地，鳴臯少室來軒簷。
相形面勢默指畫，言下變化隨顧瞻。
清池曲榭人所致，野趣幽芳天與添。
有時轉入潭島間，珍木如幄藤爲簾。
忽然便有江湖思，沙礫平淺草纖纖。
怪石釣出太湖底，珠樹移自天台尖。
崇蘭迎風綠泛豔，坼蓮含露紅𧞋襜。
脩廊架空遠岫入，弱柳覆檻流波霑。
渚蒲抽芽劒脊動，岸荻迸笋錐頭銛。
攜觴命侶極永日，此會雖數心無厭。
人皆置莊身不到，富貴難與逍遙兼。
唯公出處得自在，決就放曠辭炎炎。
座賓盡歡恣談謔，媿我掉頭還奮髯。
能令商於多病客，亦覺自適非沈潛。